62022TJ0115_RES
Asia T-115/22
Belshyna AAT
vastaan
Euroopan unionin neuvosto
Unionin yleisen tuomioistuimen tuomio (laajennettu yhdeksäs jaosto) 20.3.2024
Yhteinen ulko- ja turvallisuuspolitiikka – Valko-Venäjän tilanteen johdosta ja sen johdosta, että Valko-Venäjä on osallisena Venäjän Ukrainaa vastaan kohdistamassa hyökkäyksessä, määrättävät rajoittavat toimenpiteet – Varojen jäädyttäminen – Luettelo henkilöistä, yhteisöistä ja elimistä, joihin varojen ja taloudellisten resurssien jäädyttämistä sovelletaan – Kantajan nimen merkitseminen luetteloihin ja säilyttäminen niissä – Tuki Lukašenkan hallinnolle – Taloudellinen tuki – Valtion omistama yritys – Kansalaisyhteiskunnan tukahduttaminen – Arviointivirhe
Euroopan unioni – Toimielinten toimien laillisuuden tuomioistuinvalvonta – Valko-Venäjään kohdistettavat rajoittavat toimenpiteet – Tiettyjen henkilöiden ja yhteisöjen varojen jäädyttäminen Valko-Venäjän tilanteen johdosta – Valvonnan laajuus – Näyttö toimenpiteen perusteltavuudesta – Unionin toimivaltaisen viranomaisen velvollisuus osoittaa kyseessä olevien henkilöiden tai yhteisöjen osalta vahvistettujen perusteiden perusteltavuus siinä tapauksessa, että ne riitautetaan – Merkitseminen luetteloihin täsmällisten, konkreettisten ja yhtäpitävien todisteiden kokonaisuuden perusteella
(Euroopan unionin perusoikeuskirjan 47 artikla; neuvoston päätöksen 2012/642/YUTP, sellaisena kuin se on muutettuna päätöksillä (YUTP) 2021/2125 ja (YUTP) 2023/421, liite; neuvoston asetusten N:o 765/2006, 2021/2124 ja 2023/419 liite I)
(ks. 24-27, 57 ja 77 kohta)
Yhteinen ulko- ja turvallisuuspolitiikka – Valko-Venäjään kohdistettavat rajoittavat toimenpiteet – Rajoittavien toimenpiteiden toteuttamisperusteet – Luonnolliset henkilöt, oikeushenkilöt, yhteisöt tai elimet, jotka hyötyvät Lukašenkan hallinnosta tai tukevat sitä – Hallinnon tukemisen käsite – Arviointivirhe
(Neuvoston päätöksen 2012/642/YUTP, sellaisena kuin se on muutettuna päätöksillä (YUTP) 2021/2125 ja (YUTP) 2023/421, 4 artiklan 1 kohdan b alakohta ja liite I; neuvoston asetuksen N:o 765/2006 2 artiklan 2 kohta ja liite I ja neuvoston asetusten 2021/2124 ja 2023/419 liite I)
(ks. 31, 35-37, 45, 49, 51-55, 61, 62, 97 ja 98 kohta)
Euroopan unioni – Toimielinten toimien laillisuuden tuomioistuinvalvonta – Valko-Venäjään kohdistettavat rajoittavat toimenpiteet – Valvonnan laajuus – Sellaisten seikkojen poissulkeminen, jotka on saatettu toimielimen tietoon kanteen kohteen olevan päätöksen antamisen jälkeen
(Neuvoston päätöksen 2012/642/YUTP, sellaisena kuin se on muutettuna päätöksillä (YUTP) 2021/2125 ja (YUTP) 2023/421, liite; neuvoston asetusten N:o 765/2006, 2021/2124 ja 2023/419 liite I)
(ks. 60 kohta)
Euroopan unioni – Toimielinten toimien laillisuuden tuomioistuinvalvonta – Valko-Venäjään kohdistettavat rajoittavat toimenpiteet – Tiettyjen henkilöiden ja yhteisöjen varojen jäädyttäminen Valko-Venäjän tilanteen johdosta – Valvonnan laajuus – Toimijan merkitseminen kanteen kohteena olevan päätöksen liitteenä olevaan luetteloon sillä perusteella, että se on vastuussa kansalaisyhteiskuntaan ja demokraattiseen oppositioon kohdistuvista tukahduttamistoimista – Lehtiartikkelit, jotka eivät ole peräisin eri lähteistä – Todistusarvo – Ei ole
(Neuvoston päätöksen 2012/642/YUTP, sellaisena kuin se on muutettuna päätöksillä (YUTP) 2021/2125 ja (YUTP) 2023/421, liite; neuvoston asetusten N:o 765/2006, 2021/2124 ja 2023/419 liite I)
(ks. 68, 72 ja 73 kohta)
Yhteinen ulko- ja turvallisuuspolitiikka – Valko-Venäjään kohdistettavat rajoittavat toimenpiteet – Rajoittavien toimenpiteiden toteuttamisperusteet – Henkilöt, yhteisöt tai elimet, jotka ovat vastuussa vakavista ihmisoikeusloukkauksista tai kansalaisyhteiskunnan ja demokraattisen opposition tukahduttamisesta tai joiden toiminta heikentää vakavasti demokratiaa tai oikeusvaltioperiaatteen toteutumista – Käsite – Arviointivirhe
(Neuvoston päätöksen 2012/642/YUTP, sellaisena kuin se on muutettuna päätöksillä (YUTP) 2021/2125 ja (YUTP) 2023/421, 4 artiklan 1 kohdan a alakohta ja liite; neuvoston asetuksen N:o 765/2006 2 artiklan 4 kohta ja liite I ja neuvoston asetukset 2021/2124 ja 2023/419)
(ks. 76-81, 97 ja 98 kohta)
Oikeudenkäyntimenettely – Päätös, jolla oikeudenkäynnin kuluessa korvataan kanteen kohteena oleva päätös tai muutetaan sitä – Kanteen tarkistamista koskeva pyyntö – Kanne, jossa vaaditaan varojen jäädyttämistä koskevan päätöksen kumoamista – Kanteen tarkistaminen siten, että siinä vaaditaan luetteloissa säilyttämistä koskevan päätöksen kumoamista – Tutkittavaksi ottaminen – Aikaisempi luetteloissa säilyttämistä koskeva päätös, jonka osalta ei ole esitetty tällaista vaatimusta –Vaikutuksettomuus
(Unionin yleisen tuomioistuimen työjärjestyksen 86 artiklan 1 kohta; neuvoston päätöksen 2012/642/YUTP, sellaisena kuin se on muutettuna päätöksillä (YUTP) 2021/2125 ja (YUTP) 2023/421, liite; neuvoston asetusten N:o 765/2006, 2021/2124 ja 2023/419 liite I)
(ks. 89-94 kohta)
Tiivistelmä
Unionin yleinen tuomioistuin hyväksyy tuomiossaan kumoamiskanteen, jonka Belshyna AAT on nostanut toimista, joilla Euroopan unionin neuvosto on merkinnyt sen luetteloon henkilöistä ja yhteisöistä, joihin kohdistetaan rajoittavia toimenpiteitä Valko-Venäjän tilanteen vuoksi, ja säilyttänyt sen kyseisissä luetteloissa toisen kerran. Tämä asia tarjoaa yleiselle tuomioistuimelle tilaisuuden esittää täsmennyksiä siltä osin kuin on kyse siitä, voidaanko kanteen tarkistamista koskeva pyyntö ottaa yleisen tuomioistuimen työjärjestyksen 86 artiklan 1 kohdan mukaan tutkittavaksi rajoittavia toimenpiteitä koskevan oikeusriidan yhteydessä.
Tämä tuomio liittyy rajoittaviin toimenpiteisiin, joita Euroopan unioni on vuodesta 2004 alkaen toteuttanut Valko-Venäjän tilanteen johdosta demokratian, oikeusvaltion ja ihmisoikeuksien toteutumisen osalta. Kyseisissä toimissa muun muassa säädetään, että kaikki sellaisille henkilöille, yhteisöille tai elimille, jotka ovat vastuussa vakavista ihmisoikeusloukkauksista tai kansalaisyhteiskunnan ja demokraattisen opposition tukahduttamisesta tai joiden toiminta muulla tavoin heikentää vakavasti demokratiaa tai oikeusvaltioperiaatteen toteutumista Valko-Venäjällä, sekä sellaisille henkilöille, yhteisöille tai elimille, jotka tukevat Lukašenkan hallintoa, kuuluvat tai niiden omistuksessa, hallussa tai määräysvallassa olevat varat ja taloudelliset resurssit jäädytetään. (
1
) Neuvosto merkitsi kantajan, joka on Valko-Venäjälle sijoittautunut renkaita valmistava yhtiö, mainittuun luetteloon vuonna 2021 (
2
) ja säilytti sen kyseisessä luettelossa vuonna 2022 (
3
) ja vuonna 2023 (
4
) sillä perusteella, että yhtiö merkitsi merkittävää tulonlähdettä Lukašenkan hallinnolle ja että se oli irtisanonut työntekijöitä, jotka olivat lakkoilleet vuoden 2020 presidentinvaalien tuloksena. Vaadittuaan alkuperäisten toimien kumoamista kantaja tarkisti kannettaan vaatiakseen myös vuonna 2023 toteutettujen luettelossa säilyttämistä koskevien toimien kumoamista esittämättä kuitenkaan tällaista vaatimusta vuonna 2022 toteutettujen luettelossa säilyttämistä koskevien toimien osalta.
Unionin yleisen tuomioistuimen arviointi asiasta
Siltä osin kuin on kyse kanteen tarkistamisen tutkittavaksi ottamisesta, joka kuuluu ehdottomiin prosessinedellytyksiin, yleinen tuomioistuin palauttaa mieleen, että jos toimi, jonka kumoamista vaaditaan, on korvattu tai sitä on muutettu toisella toimella, jonka kohde on sama, kantaja saa tämän uuden seikan huomioon ottamiseksi tarkistaa kannetta ennen asian käsittelyn suullisen vaiheen päättämistä tai ennen unionin yleisen tuomioistuimen päätöstä ratkaista asia ilman käsittelyn suullista vaihetta. (
5
)
Nyt käsiteltävän asian osalta yleinen tuomioistuin huomauttaa aluksi, että sekä alkuperäisten toimien että luetteloissa säilyttämistä koskevien toimien tarkoituksena on kantajaa koskevilta osin kohdistaa kantajaan yksilöllisiä rajoittavia toimenpiteitä, joilla jäädytetään kaikki sen varat ja taloudelliset resurssit. (
6
)
Seuraavaksi yleinen tuomioistuin toteaa, että yksilölliset rajoittavat toimenpiteet toteutetaan siten, että kohteena olevien henkilöiden, yhteisöjen tai elinten nimet merkitään riidanalaisiin luetteloihin, jotka ovat päätöksen 2012/642 ja asetuksen N:o 765/2006 liitteissä.
Alkuperäisillä toimilla muutettiin tässä yhteydessä päätöksen 2012/642 ja asetuksen N:o 765/2006 liitteitä siten, että muun muassa kantajan nimi merkittiin riidanalaisiin luetteloihin. Luetteloissa säilyttämistä koskevista toimista yleinen tuomioistuin toteaa yhtäältä, että päätöksellä 2023/421 jatkettiin päätöksen 2012/642 – jonka liitteessä I, sellaisena kuin se on muutettuna täytäntöönpanopäätöksellä 2021/2125, mainitaan kantajan nimi – soveltamista 28.2.2024 saakka. Toisaalta täytäntöönpanoasetuksella N:o 2023/419 muutettiin asetuksen N:o 765/2006 liitettä I säilyttäen kuitenkin ainakin implisiittisesti kantajan nimen merkintä kyseisessä liitteessä. Näin ollen on katsottava, että luetteloissa säilyttämistä toimilla on muutettu alkuperäisiä toimia työjärjestyksen 86 artiklan 1 kohdassa tarkoitetulla tavalla.
Edellä esitetyn perusteella yleinen tuomioistuin päättelee, että kantajalla, joka oli kannekirjelmässään vaatinut alkuperäisten toimien kumoamista, oli oikeus tarkistaa kannetta vaatiakseen vuonna 2023 toteutettujen luettelossa säilyttämistä koskevien toimien kumoamista, vaikka se ei ollutkaan aikaisemmin tarkistanut kannetta vaatiakseen vuonna 2022 toteutettujen toimien kumoamista.
(
1
)	Valko-Venäjään kohdistettavista rajoittavista toimenpiteistä 15.10.2012 annetun neuvoston päätöksen 2012/642/YUTP (EUVL 2012, L 285, s. 1) 4 artiklan 1 kohdan a ja b alakohta ja presidentti Lukašenkaan ja tiettyihin Valko-Venäjän virkamiehiin kohdistuvista rajoittavista toimenpiteistä 18.5.2006 annetun neuvoston asetuksen (EY) N:o 765/2006 (EUVL 2006, L 134, s. 1), sellaisena kuin se on muutettuna 6.11.2012 annetulla neuvoston asetuksella (EU) N:o 1014/2012 (EUVL 2012, L 307, s. 1), 2 artiklan 4 kohta.
(
2
)	Valko-Venäjän tilanteen johdosta määrättävistä rajoittavista toimenpiteistä annetun päätöksen 2012/642/YUTP muuttamisesta 21.6.2021 annettu neuvoston päätös (YUTP) 2021/1001 (EUVL 2021, L 219 I, s. 67) ja Valko-Venäjää koskevista rajoittavista toimenpiteistä annetun asetuksen (EY) N:o 765/2006 8 a artiklan 1 kohdan täytäntöönpanosta 21.6.2021 annettu neuvoston täytäntöönpanoasetus (EU) 2021/999 (EUVL 2021, L 219 I, s. 5) (jäljempänä alkuperäiset toimet).
(
3
)	Valko-Venäjän tilanteen johdosta määrättävistä rajoittavista toimenpiteistä annetun päätöksen 2012/642/YUTP muuttamisesta 24.2.2022 annettu neuvoston päätös (YUTP) 2022/307 (EUVL 2022, L 46, s. 97) ja Valko-Venäjän tilanteen johdosta määrättävistä rajoittavista toimenpiteistä annetun asetuksen (EY) N:o 765/2006 8 a artiklan täytäntöönpanosta 24.2.2022 annettu neuvoston täytäntöönpanoasetus (EU) 2022/300 (EUVL 2022, L 46, s. 3) (jäljempänä vuoden 2022 toimet).
(
4
)	Valko-Venäjän tilanteen johdosta määrättävistä rajoittavista toimenpiteistä annetun päätöksen 2012/642/YUTP muuttamisesta 24.2.2023 annettu neuvoston päätös (YUTP) 2023/421 (EUVL 2023, L 61, s. 41) ja Valko-Venäjän tilanteen johdosta määrättävistä rajoittavista toimenpiteistä annetun asetuksen (EY) N:o 765/2006 8 a artiklan täytäntöönpanosta 24.2.2023 annettu neuvoston täytäntöönpanoasetus (EU) 2023/419 (EUVL 2023, L 61, s. 20).
(
5
)	Työjärjestyksen 86 artiklan 1 kohta.
(
6
)	Päätöksen 2012/642 4 artiklan 1 kohdan a ja b alakohdan ja asetuksen N:o 765/2006 2 artiklan 4 ja 5 kohdan mukaisesti.